钦定古今图书集成/明伦汇编/氏族典/第177卷 > 田敏
## 钦定古今图书集成/明伦汇编/氏族典/第177卷 > 田敏

按《宋史田敏传》：“敏字子俊，本易州牙吏。雍熙中，王师
讨幽蓟，曹彬进兵涿州，敌断其后。王继恩募勇士，持
书抵彬，敏应募，间行由祁沟关达相州。彬得诏，选壮
士五十人卫敏，还，道遇贼，力战，四十八人死，敏与两
人者仅以身免。彬上其事，太宗召见，复令赍诏谕彬。
师还，补敏易州静砦指挥使。端拱初，以所部兵屯定”
州。契丹攻北唐河，敏以百骑奋击，敌遂引去。既而敌
陷易州，敏失其家所在。帝擢敏本军都虞候，赐白金
三百两，使间行求其父母，得之以归。徙屯镇州，而升
其指挥为内典僚直。李继隆讨夏州，奏隶麾下，遇敌，
斩首三千级，获羊马、橐驼、铠仗数万计。继隆上其功，
迁御前忠佐马步军副都军头。真宗幸天雄军，诏敏
隶高琼，使追贼至宁远军，以功领涿州刺史。王均乱
西川，从招安使雷有终败贼于灵池山。贼平，迁马步
军都军头。咸平中，契丹复入寇，敏从王显为镇、定先
锋，大败契丹，真授单州刺史。后为邢州兵马钤辖，徙
北平砦兵马钤辖，迁北平砦总管。契丹请和，徙敏镇定路都钤辖，迁本州团练使，充镇定路总管，徙永兴
军、陕州，历郦延、环庆、凤翔三路。久之，为环庆路都总
管，迁郑州防御使、泾原路总管，后徙环庆。坐与部豪
往还纳赂为不法，降左屯卫大将军、昭州防御使。既
而以虢州团练使知隰州，复为环庆路都总管、仪州
防御使，卒。敏在边二十馀年，凡迁授，多以功伐，虽晚
不自饬，而朝廷亦优容之。